登北高峰一首
作者：周紫芝
朝代：宋

paragraphs: 鼓楫去故里，攜孥客東吳。
湖山森照耀，魚鳥相嬉娛。
舉目見兩高，欲上徒嗟吁。
人言不可往，無路登雲衢。
盡力賈餘勇，遂復酬宿逋。
白鳥入蒼煙，滅没在太虚。
曉日沸晹谷，萬川納歸墟。
海門豁中開，怒濤喧朝晡。
盡注百丈江，拱揖朝伍胥。
銀湖大如許，僅可方覆盂。
諸峰如培塿，瑣細不足圖。
寸眸一俯仰，八極無遺餘。
苐恨蒼凉日，悠悠迫懸車。
臨風一悵惘，言旋戒危塗。